CELEX: 32018R0097
Language: sk
Date: 2018-01-22 00:00:00
Title: Nariadenie Komisie (EÚ) 2018/97 z 22. januára 2018, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie sladidiel v jemnom pečive (Text s významom pre EHP )

23.1.2018   
            
            
               SK
            
            
               Úradný vestník Európskej únie
            
            
               L 17/11
            
         NARIADENIE KOMISIE (EÚ) 2018/97
   z 22. januára 2018,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie sladidiel v jemnom pečive
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.
            
         
               (3)
            
            
               Na základe informácií, ktoré poskytli členské štáty, Komisia dospela k záveru, že príloha II k nariadeniu (ES) č. 1333/2008 by sa mala zmeniť, pokiaľ ide o používanie acesulfámu K (E 950), aspartámu (E 951), kyseliny cyklámovej a jej Na a Ca solí (E 952), sacharínu a jeho Na, K a Ca solí (E 954), sukralózy (E 955), neohesperidínu DC (E 959), neotamu (E 961), soli aspartám-acesulfámu (E 962) a advantámu (E 969) v „jemnom pečive na špeciálne výživové účely“.
            
         
               (4)
            
            
               Používanie sladidiel v „jemnom pečive na špeciálne výživové účely“ bolo schválené smernicou Európskeho parlamentu a Rady 94/35/ES (3). Potraviny v kategórii „jemné pečivo na špeciálne výživové účely“ pokryli „potraviny pre osoby postihnuté poruchami metabolizmu sacharidov (diabetes)“ upravené smernicou Rady 89/398/EHS (4). V tejto smernici sa stanovilo jednotné vymedzenie pojmu „potraviny na osobitné výživové účely“ a možnosť prijatia osobitných opatrení, pokiaľ ide o „potraviny pre osoby postihnuté poruchami metabolizmu sacharidov (diabetes)“, čo je kategória potravín patriacich do vymedzenia potravín na osobitné výživové účely.
            
         
               (5)
            
            
               Ako však vyplýva zo správy Komisie (5) o potravinách pre osoby trpiace cukrovkou, vedecký základ na stanovenie osobitných požiadaviek na zloženie týchto potravín chýbal. Nariadením Európskeho parlamentu a Rady (EÚ) č. 609/2013 (6) sa navyše zrušil pojem „potraviny na osobitné výživové účely“, ako aj pojem „potraviny pre osoby postihnuté poruchami metabolizmu sacharidov (diabetes)“.
            
         
               (6)
            
            
               Preto povolenie uvedených sladidiel v kategórii „jemné pečivo na špeciálne výživové účely“ podľa článku 7 písm. c) nariadenia (ES) č. 1333/2008 už nie je odôvodnené a uvedené výrobky by sa nemali ďalej uvádzať na trh.
            
         
               (7)
            
            
               Okrem toho, jednotné uplatňovanie podmienok na povolenie používania sladidiel by zabezpečilo jednoznačnosť a riadne fungovanie vnútorného trhu.
            
         
               (8)
            
            
               Preto by sa mali vypustiť položky týkajúce sa prídavných látok v potravinách – acesulfámu K (E 950), aspartámu (E 951), kyseliny cyklámovej a jej Na a Ca solí (E 952), sacharínu a jeho Na, K a Ca solí (E 954), sukralózy (E 955), neohesperidínu DC (E 959), neotamu (E 961), soli aspartám-acesulfámu (E 962) a advantámu (E 969) – odkazujúce na použitie s obmedzením: „iba jemné pečivo na špeciálne výživové účely“ v kategórii potravín 07.2 jemné pečivo.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               S cieľom umožniť hospodárskym subjektom, aby sa prispôsobili novým pravidlám, je vhodné stanoviť prechodné obdobie, počas ktorého sa jemné pečivo na špeciálne výživové účely s obsahom niektorého z uvedených sladidiel môže naďalej uvádzať na trh.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Jemné pečivo na špeciálne výživové účely, ktoré obsahuje acesulfám K (E 950), aspartám (E 951), kyselinu cyklámovú a jej Na a Ca soli (E 952), sacharín a jeho Na, K a Ca soli (E 954), sukralózu (E 955), neohesperidín DC (E 959), neotam (E 961), soľ aspartám-acesulfámu (E 962) a/alebo advantám (E 969) a ktoré bolo zákonne umiestnené na trh pred nadobudnutím účinnosti tohto nariadenia, sa môže naďalej predávať až do vyčerpania zásob.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. januára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Smernica Európskeho parlamentu a Rady 94/35/ES z 30. júna 1994 o sladidlách používaných v potravinách (Ú. v. ES L 237, 10.9.1994, s. 3).
   
      (4)  Smernica Rady 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie (Ú. v. ES L 186, 30.6.1989, s. 27.
   
      (5)  Správa Komisie Európskemu parlamentu a Rade o potravinách pre osoby postihnuté poruchami metabolizmu sacharidov (diabetes) z 1. júla 2008 [KOM(2008) 392 v konečnom znení].
   
      (6)  Nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti, ktorým sa zrušuje smernica Rady 92/52/EHS, smernice Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenia Komisie (ES) č. 41/2009 a (ES) č. 953/2009 (Ú. v. EÚ L 181, 29.6.2013, s. 35).
   
      PRÍLOHA
      Časť E prílohy II k nariadeniu (ES) č. 1333/2008 sa mení takto:
      
                  1.
               
               
                  V kategórii potravín 07.2 „Jemné pečivo“ sa vypúšťajú položky týkajúce sa prídavných látok v potravinách acesulfám K (E 950), aspartám (E 951), kyselina cyklámová a jej Na a Ca soli (E 952), sacharín a jeho Na, K a Ca soli (E 954), sukralóza (E 955), neohesperidín DC (E 959), neotam (E 961), soľ aspartám-acesulfámu (E 962) a advantám (E 969), pokiaľ ide o použitie s obmedzením: „iba jemné pečivo na špeciálne výživové účely“.